Summer of Love

Meilės vasara () vadinama 1967 m. vasara, kuomet San Francisko (JAV) Heit-Ašburi () rajoną užplūdo tūkstančiai kūrybingų ir laisvės idėjas išpažįstančių jaunuolių. Pasaulis netruko sužinoti apie naują hipių judėjimą.

Istorija 

Meilės vasara prasidėjo 1967 m. sausio 14 d. Auksinių Vartų Parke () vykusiame Human Be-In renginyje. Šis renginys ir hipių judėjimas, kurio centru tapo Heit-Ašburi rajonas, susilaukė nemažo žiniasklaidos dėmesio. Naujas reiškinys plačiai aprašytas ir pačių hipių leidiniuose, ypač išplitusiame kaip „The San Francisco Oracle“ (tais metais jį skaitė per pusę milijono žmonių). Visuomenės dėmesį patraukė ir radikali spontaniškai susiformavusi gatvės teatro trupė „The Diggers“, (t. p. žiūrėti digeriai) kuri veikė Heit-Ašburi rajone.

Per 1967 m. studentų pavasario atostogas tūkstančių jaunuolių iš koledžų ir aukštųjų mokyklų užplūdo Heit rajoną. Miesto valdžia siekė sustabdyti šias mases, tačiau nesiliaujančios publikacijos nacionaliniuose dienraščiuose skelbė – prasidėjo hipių judėjimo era. Tą pavasarį Heit bendruomenės lyderiai paskelbė formuojantys Meilės vasaros tarybą () ir taip šis spontaniškas žodžių junginys įgavo oficialų - Meilės vasaros - pavadinimą.

Muzika 

32 metų amerikietis muzikantas Džonas Filipas (John Phillips), garsios JAV folk roko grupės „The Mamas and the Papas“ gitaristas užtruko lygiai 20 minučių parašyti žodžius dainai „San Fransiskas“, kuri netrukus tapo Meilės vasaros hitu:

„If you're going to San Francisco,

be sure to wear some flowers in your hair…

If you're going to San Francisco,

Summertime will be a love - in there.“

(vertimas pažodžiui: Jei vyksti į San Fransiską, nepamiršk įsidėti gėlių į plaukus, jei vyksti į San Fransiską, Vasarą ten bus meilė).

1967 m. gegužę šiuos žodžius sudainavo muzikantas Skotas Makenzis.
Birželį Kalifornijos valstijoje vykusiame Monterėjaus popmuzikos festivalyje jo pasiklausyti susirinko 550 000 žmonių, o ir pats festivalis laikomas esminiu Meilės vasaros renginiu propaguojant hipių kultūrą.

Žinomos britų grupės „The Beatles“ muzika taip pat nemažai prisidėjo prie pasaulinio Meilės vasaros idėjos plitimo. Jų aštuntasis ir iki šiol kritikų vadinamas paveikiausias muzikinis albumas „Sgt. Pepper's Lonely Hearts Club Band“ Didžiojoje Britanijoje pasirodė 1967 m. birželio 1 d., JAV keliomis dienomis vėliau. Šis psichodelinis išsiskiriančiu viršeliu ir indiškais muzikos motyvais bei užuominomis į narkotikus albumas sukoncentravo pagrindinius Meilės vasaros akcentus. Birželio 25 d. pasaulį išvydusi jų daina „All you need is love“ neigė vyravusią kultūrą ir skelbė meilės, laisvės ir vienybės idealus.

1967 m. vasara 

Tą vasarą į San Franciską ir jo aplinkinius regionus patirti hipišką gyvenimą susibūrė virš 100 tūkst. jaunuolių. Šie Auksinių Vartų Parke mėgavosi nemokamu maistu, narkotikais ir laisva meile, jiems įkurta nemokamą medicininę pagalbą teikusi klinika (), o būtiniausių reikmių nemokamai galėjo įsigyti parduotuvėje ().

Meilės vasara traukė įvairiausio amžiaus ir pažiūrų žmones: paauglius ir koledžų studentus, kuriuos žavėjo tokie patys kaip jie, viliojo utopinė judėjimo idėja; vidurinės klasės atostogautojus ir netgi karinių bazių personalą.

Tačiau netrukus be perstojo plūstantys žmonės pradėjo kelti nemažai problemų – pritrūkus nakvynės vietų tūkstančiai nakvodavo gatvėse, plito narkotikai ir nusikaltimai, žmonės negaudavo pavalgyti. Todėl netrukus jie pradėjo skirstytis, atėjus rudeniui dauguma studentų grįžo į koledžus tęsti studijų. Tačiau sugrįžę į namus naujos patirties įgavę Gėlių vaikai () į didžiuosius Amerikos, Kanados, Vakarų Europos, Australijos, Naujosios Zelandijos ir Japonijos miestus įpūtė naujų idėjų, idealų, elgesio ir mados vėjų.

Spalio 7 d. tie, kurie liko Heit-Ašburi, siekdami pažymėti veiksmo pabaigą, rajone surengė „hipių mirties“ ceremoniją.

Frazė „Meilės vasara“ (tiksliau „Antroji meilės vasara“) dažnai (ypač D. Britanijoje) yra taikoma 1988 ir 1989 m. vasaroms pavadinti, kuomet suklestėjo elektroninė muzika ir šokių kultūra (, rave culture).

Šaltiniai 
 Gail Dolgin; Vicente Franco. (2007). American Experience: The Summer of Love. PBS. Retrieved on 2007-04-23.
 Summer of Love: Underground News. PBS American Experience companion website. Retrieved on 2007-05-15.
 The Year of the Hippie: Timeline. PBS.org. Retrieved on 2007-04-24.

Nuorodos 
 Meilės vasaros nuotraukų galerija
 Meilės vasaros kronika: po 40ies metų
 Meilės vasara: Psichodelinio meno era: paroda Whitney muziejaus Niujorke 
 Monterey Pop festivalio meno direktoriaus ir dizainerio Tom Wilkes puslapis 
 Meilės vasara, D. Britanijos ir JAV dalyviai; „Oxford National Biography“ ir „American National Biography“ žinynai 
 Ilga karšta Meilės vasara: rašytojo Mark Jacobson prisiminimai apie savo patyrimus tą vasarą Niujorke

Renginiai
JAV kultūra